Nordjyllands Trafikselskab har længe været ramt af forsinkelser og aflysninger. Men nu tager selskabet nye midler i brug for skaffe flere chauffører. En ny handleplan skal nemlig rette op på en kollektiv trafik i knæ. Det sker, efter både kunder og chauffører har berettet om timelang ventetid og udeblivelser, der skriger til himlen. Unge har måttet opgive at komme i skole med busserne, og chauffører har fortalt om urimelige hårde arbejdsvilkår uden tid til pauser. Handleplanen forklarer underdirektør i Nordjyllands Trafikselskab, Nicolai Sørensen, ved følgende: - Vi vil gå i gang med at hjælpe de private vognmænd med at rekruttere nye chauffører.  Derudover udbyder vi igen kørslen hen over efteråret og vinteren. Dermed vil de eksisterende vognmænd og nye vognmænd på markedet inden for flextrafik kunne prisjustere inden jul, siger han og fortsætter: - Vi har haft flextrafik i 25 år, men hvad, der er nyt, er, at vi deler udbuddet op i to dele. Vi begynder at køre flere faste vognmænd ind og garanterer nogle timer til dem, der byder ind på det. Det bliver en win-win-situation. På den måde vil man i trafikselskabet forsøge at gøre arbejdet som chauffør mere attraktivt. Opsøgende indsats På trods af de nedslående episoder og hidtil ufrugtbare resultater, er underdirektøren optimistisk omkring den nye plan. - Vores vurdering er, at den ændrede indkøbsstrategi er nødvendig. Det er et fuldstændigt vanvittigt arbejdsmarked, og vi skal finde ud af, hvordan vi giver mere sikkerhed for alle, siger underdirektøren. - Vi vil forsøge at stabilisere situationen. Det næste skridt er, at vi fortsætter den indsats, vi er i gang med, altså at skaffe flere biler, ringe ud til markedet og få mere kapacitet. En skrue uden ende Situationen beskriver Nicolai Sørensen ved følgende: - Det er jo en problemstilling, som har været under opsejling. Hele arbejdsmarkedet har manglet arbejdskraft. Det samme viser en undersøgelse foretaget af Megafon blandt brugerne af Flextrafikken. I den seneste undersøgelse fra andet kvartal 2022 har fem procent af de adspurgte svaret, at de oplever at komme senere frem, end de havde forventet, mens otte procent er utilfredse eller meget utilfredse med Nordjyllands Trafikselskab.
Det skandaleramte trafikselskab tager nu nye midler i brug i et desperat forsøg på at skaffe flere chauffører og komme problemerne til livs.